b"\n_START_ARTICLE_\nDolina, Trst\n_START_SECTION_\nOd prazgodovine do antike\n_START_PARAGRAPH_\n\xc4\x8ceprav arheolo\xc5\xa1ka izkopavanja in najdbe v \xc5\xa1tevilnih jamah soteske Glin\xc5\xa1\xc4\x8dice dokazujejo poselitev dana\xc5\xa1njega ob\xc4\x8dinskega obmo\xc4\x8dja \xc5\xbee v prazgodovini, so se prva ve\xc4\x8dja naselja na teritoriju za\xc4\x8dela razvijati \xc5\xa1ele v bronasti dobi, ko so bili ti kraji poseljeni z ilirskimi plemeni Histrov. Ti so si v dana\xc5\xa1nji dolinski ob\xc4\x8dini uredili ve\xc4\x8d utrjenih naselbin - gradi\xc5\xa1\xc4\x8d, med katerimi sta verjetno najbolj zanimiva gradi\xc5\xa1\xc4\x8de Sela na Malem Krasu, ki je najve\xc4\x8dje gradi\xc5\xa1\xc4\x8de na tr\xc5\xbea\xc5\xa1kem krasu in se delno \xc5\xa1iri v bli\xc5\xbenjo ob\xc4\x8dino Hrpelje - Kozina , ter gradi\xc5\xa1\xc4\x8de na Sv. Mihaelu nad Boljuncem, katerega trojno obzidje je \xc5\xa1e danes dobro vidno iz ravninskega dela dolinskega Brega. Iz tega obdobja je \xc5\xa1e Velika Groblja pod Koko\xc5\xa1jo, kjer gre za monumentalno gomilo, ki je bila le delno raziskana._NEWLINE_Prihov Rimljanov v 2.stol. pr.n.\xc5\xa1t. je kmalu nakazal tudi strate\xc5\xa1ko pomembnost dolinskega Brega, saj so v naplavinski ravnini reke Glin\xc5\xa1\xc4\x8dice, na gri\xc4\x8du Koroma\xc4\x8dnik pri Boljuncu, \xc5\xa1e vidni sledovi ve\xc4\x8djega rimskega tabora iz \xc4\x8dasa histrskih vojn. Ta postojanka je bila zgrajena na mestu, od koder je po dolini Glin\xc5\xa1\xc4\x8dice ugoden prehod vse do Podpe\xc4\x8di v slovenski Istri, ki predstavlja naravni prehod s kra\xc5\xa1ke planote proti notranjosti Istre. Nekateri zgodovinarji so celo mnenja, da gre za utrdbo, o kateri govori rimski zgodovinar Tit Livij v svoji kroniki o vojnah med Rimljani in Histri , v katerih pa so Histri premagali Rimljane in tako zaustavili prodor rimskih \xc4\x8det v srce Istre leta 178 pr.n.\xc5\xa1t.  Zmaga Histrov pa je bila res kratkega veka, saj so \xc5\xbee leto kasneje Rimljani dokon\xc4\x8dno predrli do Nezakcija in tam premagali Epulonovo vojsko. Nekaj desetletij kasneje je bila uradno ustanovljena rimska kolonija \xc2\xbbTergeste\xc2\xab', tj. dana\xc5\xa1nji Trst. Na nastanek in razvoj tr\xc5\xbea\xc5\xa1kega mesta so bile vezane tudi spremembe na obmo\xc4\x8dju Doline, z dograditvijo rimske ceste, ki je skozi Breg in \xc4\x8dez \xc5\xa0kofijski prag povezovala Trst (Tergeste) z mesti na obalah Istre. Prvo zgodovinsko poro\xc4\x8dilo o tej cestni povezavi sega v leti 78 in 79 na\xc5\xa1ega \xc5\xa1tetja, ko je rimski cesar Tit Flavij Vespazijan dal zgraditi cesto od Trsta do Pulja. Dokon\xc4\x8dal jo je njegov sin in po njunem rodbinskem imenu je dobila ime Via Flavia. Zaradi vse ve\xc4\x8dje potrebe po pitni vodi so v Trst iz soteske Glin\xc5\xa1\xc4\x8dice, to\xc4\x8dneje iz \xc2\xbbZvirka\xc2\xab\xc2\xa0speljali vodovod, katerega trasa \xc5\xa1e danes spremlja stezo, ki se vije ob potoku in njegovih tolmunih. V rodovitni dolini pod kra\xc5\xa1kim robom pa so se naselili bogati Rimljani, ki so si tu med vinogradi zgradili bogate ville rustice, O pestri naseljenosti Doline pri\xc4\x8da tudi ve\xc4\x8dje \xc5\xbearno grobi\xc5\xa1\xc4\x8de pri \xc2\xbbZaboljuncu\xc2\xab.\n_START_SECTION_\nSrednji vek\n_START_PARAGRAPH_\nPropadu rimskega cesarstva je sledilo nevarno obdobje brezvladja in selitve narodov, v katerem so se tu kri\xc5\xbeali razli\xc4\x8dni interesi Langobardov, Bizantincev in Frankov. Romanizirani prebivalci so se vse bolj zapirali v utrjena obalna mesta, kakr\xc5\xa1na sta bila Trst in Koper lokalno naseljenci pa po razli\xc4\x8dnih zaveti\xc5\xa1\xc4\x8dih, ki so jim nudila vsaj delno varnost, kot so bila tista v soteski Glin\xc5\xa1\xc4\x8dice, na skalnati polici \xc2\xbbPo\xc4\x8divenci\xc2\xab, kjer so na\xc5\xa1li grob poznoanti\xc4\x8dnega bojevnika,  ali v utrjeni jami \xc2\xbb\xc5\xbdelezni prton\xc2\xab\xc2\xa0visoko pod kra\xc5\xa1kim robom. Na ve\xc4\x8dinoma izpraznjenem obmo\xc4\x8dju so se s\xc4\x8dasoma naselili najprej Kelti, za njimi pa prvi Slovani, kakor dokazujejo izkopavanja v bli\xc5\xbeji Predloki v Br\xc5\xbeaniji._NEWLINE_Ri\xc5\xbeanski placit nas prenese v \xc4\x8das, ko so v Istri dokon\xc4\x8dno zavladali Franki, tj. leta 788 n.\xc5\xa1t. Po tem datumu je za dolinsko ozemlje bilo zelo pomembno leto 948, ko je dal cesar v fevd tr\xc5\xbea\xc5\xa1kemu knezo\xc5\xa1kofu mesto Trst z vso \xc5\xa1ir\xc5\xa1o okolico. To je obdobje, ko se tudi prvi\xc4\x8d uradno definira teritorij, iz katerega se je v teku stoletij razvila dana\xc5\xa1nja dolinska ob\xc4\x8dina. Verjetno je v tem obdobju bila zgrajena na Bregu prva \xc5\xbeupnijska cerkev, znotraj tr\xc5\xbea\xc5\xa1kega \xc5\xa1kofijskega ozemlja, izven mestnega okro\xc5\xbeja, to je dana\xc5\xa1nja cerkev sv. Urha v Dolini. Cerkev je postala lokalni verski center \xc5\xa1kofijskega okraja, na katerem je lahko \xc5\xa1kof udejanjal vse svoje pravice visokega fevdalnega gospoda. Okoli tega prvotnega verskega jedra se je v teku stoletij razvil zaselek Dolina, dana\xc5\xa1nji ob\xc4\x8dinski sede\xc5\xbe. Po eni strani je bil verski center okraja \xc5\xbeupnijska cerkev sv. Urha, po drugi strani pa so nad Dolino in nad dolinskim Bregom oblast izvajali z Muhovega gradu, ki ga je dal \xc5\xa1kof zgraditi verjetno na temeljih starej\xc5\xa1e utrdbe. V srednjem veku je pomembno vlogo imela trgovska pot, ki je dolinski Breg povezovala z ostalo Primorsko , s Kranjsko in dalje vse do Dunaja. Za kontrolo poti in prometa na njej sta se stoletja borila in vojskovala tr\xc5\xbea\xc5\xa1ka in koprska komuna, zatem pa Bene\xc5\xa1ka republika ter Habsbur\xc5\xa1ka rodbina. Pot je ves srednji vek potekala po ozemlju dana\xc5\xa1nje ob\xc4\x8dine, od prelaza \xc2\xbbKlju\xc4\x8d\xc2\xab\xc2\xa0pri Katinari nad Trstom, po dolinskem Bregu proti Osapski dolini in naprej v Istro. Kasnej\xc5\xa1a varianta ceste pa je bila speljana ob Muhovem gradu, z namenom,a bi jo tedanji lastniki gradu la\xc5\xbeje kontrolirali. Zgodovinska vloga gradu je jasna, saj se je \xc5\xa1kofijski okraj nazivno spremenil v  \xc2\xbbMuhov okraj\xc2\xab, s sede\xc5\xbeem v istoimenskem gradu, s katerega je nato upravo izvajala najprej tr\xc5\xbea\xc5\xa1ka komuna, nekajkrat pa za\xc4\x8dasno Bene\xc5\xa1ka republika.\n_START_SECTION_\nNovi vek\n_START_PARAGRAPH_\nLeta 1511, po skoraj petdesetletni nadvladi bene\xc4\x8danov (kopr\xc4\x8danov) nad Muhovim gradom, tega zavzamejo tr\xc5\xbea\xc4\x8dani in ga poru\xc5\xa1ijo. Muhov okraj cesar zaupa tr\xc5\xbea\xc5\xa1kemu poveljniku Nikolaju Ravbarju. V sedemnajstem stoletju se ozemlje Muhovega okraja pod oblastjo dru\xc5\xbeine \xc2\xbbPeta\xc4\x8dev\xc2\xab\xc2\xa0preoblikuje v Socerbsko gospostvo s sede\xc5\xbeem v istoimenskim gradom nad Bregom. Gospodje v teku tega stoletja zgradijo kar dva dvorca v dolini pod kra\xc5\xa1kim robom. Dvorec pri Lakoti\xc5\xa1\xc4\x8du postavijo v ni\xc5\xbeinskem delu Brega in prav zaradi nesre\xc4\x8dne izbire lokacije kmalu zapustijo, saj je bil ta predel zelo vla\xc5\xbeen in neprimeren za bivanje. Kmalu zatem postavijo novi dvorec prav pod ru\xc5\xa1evinami nekdanjega mogo\xc4\x8dnega Muhovega grada pri Zabre\xc5\xbecu, za katerega je v zgodovinskih virih ohranjeno ime Fimfinberg, kasneje pa je znan pod imenom F\xc3\xbcnfenberg. Zanj se je med doma\xc4\x8dini ohranilo ime \xc2\xbbdvorec Robida\xc2\xab, zaradi bli\xc5\xbeine opusto\xc5\xa1enega srednjeve\xc5\xa1kega gradu. Oba dvorca \xc5\xbeal nista pre\xc5\xbeivela zadnjega, iz raznih zornih kotov burnega stoletja._NEWLINE_Sedemnajsto stoletje se je za\xc4\x8delo med drugim tudi s hudo Usko\xc5\xa1ko vojno, ki se je nekako za\xc4\x8dela prav v Dolini, z napadom na Socerbski grad, opusto\xc5\xa1enjem Prebenega, Brc in Doline, uni\xc4\x8denjem prastare \xc5\xbeupnijske cerkve sv. Urha ter bitko pri \xc5\xbdaveljskih solinah._NEWLINE_Leta 1813 so Avstrijci spet prevzeli oblast nad dana\xc5\xa1njo Tr\xc5\xbea\xc5\xa1ko pokrajino in Istro. _NEWLINE_Socerbsko gospostvo se je ve\xc4\x8d stoletij razvijalo samostojno, vezano bolj na Kranjsko, h kateri je politi\xc4\x8dno spadalo. Upravno je bila Dolina v okviru gospostva del Kranjske vse do leta 1814 ko so jo priklju\xc4\x8dili Trstu. S tla\xc4\x8dansko odvezo leta 1848 se je zaklju\xc4\x8dil obstoj Socerbskega gospostva, katerega ozemlje je bilo razpolovljeno, ter sta nastali ob\xc4\x8dina Materija in ob\xc4\x8dina Dolina, s sede\xc5\xbeem v istoimenski vasi v Bregu. _NEWLINE_Razvoj tr\xc5\xbea\xc5\xa1kega pristani\xc5\xa1\xc4\x8da v osemnajstem in \xc5\xa1e bolj v devetnajstem stoletju premaknil ravnovesje v Dolini iz zaledja \xc4\x8dedalje bolj na nastajajo\xc4\x8de veliko mesto. Lokalna ekonomija, ki je bila prej osnovana le na proizvodnji za lastne potrebe, se je osredoto\xc4\x8dila bolj na mestno tr\xc5\xbei\xc5\xa1\xc4\x8de, tako je ov\xc4\x8djerejo zamenjala govedoreja, \xc5\xbeenske pa so za\xc4\x8dele slu\xc5\xbeiti v Trstu. _NEWLINE_Dana\xc5\xa1nja ob\xc4\x8dina Dolina je tako v zelo zanimivi zgodovinski kontinuiteti neko\xc4\x8d obsegala obmo\xc4\x8dje srednjeve\xc5\xa1kega \xc5\xa1kofijskega okraja, za njim pa muhovega okraja, iz katerega se je razvilo Socerbsko gospostvo.\n_START_SECTION_\nKulturni preporod\n_START_PARAGRAPH_\nV Dolini je bila prva \xc5\xa1ola ustanovljena leta 1809. Leta 1878 je bil tu znameniti Dolinski tabor, ki je razgibal slovensko narodnostno gibanje na Tr\xc5\xbea\xc5\xa1kem. Istega leta je bilo ustanovljeno Bralno in pevsko dru\xc5\xa1tvo imenovano po Valentinu Vodniku posebno po zaslugi aktivnega dolinskega kulturnega in politi\xc4\x8dnega delavca , kasneje tudi dolinskega \xc5\xbeupana Josipa Pangerca.\n_START_SECTION_\nPrva svetovna vojna\n_START_PARAGRAPH_\nZa \xc4\x8dasa prve svetovne vojne je dr\xc5\xbeava uredila po dolinskem bregu ve\xc4\x8d obrambnih sistemov, ki so \xc5\xa1e danes dobro vidni, zlasti v obmo\xc4\x8dju de\xc5\xbeelnega rezervata Doline Glin\xc5\xa1\xc4\x8dice. Z razpadom Avstro-Ogrske ob koncu prve svetovne vojne leta 1918 in po podpisu mirovne pogodbe v Rapallu novembra 1920, je Dolina  in Trst skupaj z Istro ter Kvarnerskimi otoki pre\xc5\xa1la pod Italijo._NEWLINE_Ob\xc4\x8dinsko ozemlje je ob spremembi oblasti ostalo nespremenjeno, edino leta 1923 so ob\xc4\x8dino priklju\xc4\x8dili novonastali Tr\xc5\xbea\xc5\xa1ki pokrajini, da bi tako la\xc5\xbeje nadaljevali na\xc4\x8drtno raznarodovanje, ki so se mu prebivalci dolinske ob\xc4\x8dine na razli\xc4\x8dne na\xc4\x8dine gore\xc4\x8de upirali.\n_START_SECTION_\nDruga svetovna vojna\n_START_PARAGRAPH_\nMed drugo svetovno vojno je ozemlje hudo trpelo zaradi po\xc5\xbeigov, bombardiranj in vseh \xc5\xbeal znanih vojnih grozot.\n_START_SECTION_\nMajenca\n_START_PARAGRAPH_\nMed slovenskimi ljudskimi obi\xc4\x8daji je v Dolini vsako prvo nedeljo v maju majenca z dviganjem mlaja. Na ta dan je v Dolini kulturni praznik, ob katerem prilo\xc5\xbenostno pripravijo razstavo doma\xc4\x8dih izdelkov."